KÓNCERT WOJSKIEGO NA ROGUWtynczos Wojski chyciół na rzymiyniu przipniony
dugi róg łod woła, kropkowany, skryncóny
jak żmija, łobiyma rynkami do wargów przicisnół,
gymba napion jak bania, we łoczach kwióm blysknół,
potym je przimrużół, wcióngnół wsia pół brzucha,
luftu nabroł we puca, coby mioł czym dmuchać.
I zagroł, a z roga, choby wiatrym dmuchano
w las sie niesie muzyka echym tuplowano.
Ucichli fesztry, psiorze stanyli zdziwiyni,
harmónijóm granio tego zachwycyni.
Cołki konsztik starzika z kerego bół znany,
jeszcze roz przed fesztrami teroz pokozany
chnet napełniół, łożywiół stary las dymbowy,
choby psiarnia wyń wpuściół i napoczón łowy.
Gyszichtóm krótkóm gónu bóło to trómbanie;
nojprzód łodzyw dźwiynczóncy – to ranne stowanie.
Potym jakeś jynki, choby psów szczekanie,
a pomiyndzy – grzmot huknie, to myśliwców szczylanie.
Tu urwoł, ale róg czimoł, a wszystkim sie zdało,
że Wojski durś gro jeszcze ,a to echo grało.
Dmuchnół juzaś, myślołbyś, że to róg jest inkszy,
bo we gymbie Wojskiego bół to rubszy, to ciyńszy;
udowoł głos zwierza: to jak z wilczyj gordzieli
blank dobrze myśliwce wycie wilka słyszeli;
to choby niydźwiedzia usłyszeli ryczynie,
chwila potym – żubera prziwioło beczynie.
Tu urwoł, ale róg czimoł i wszystkim sie zdało,
że Wojski durś gro jeszcze, a to echo grało.
Colutki las słuchoł trómbiynio rogowego,
powtorzały go strómy – jedyn do drugego.
Dmuchnół juzaś: w rogu choby sto rogów grało,
cołke larmo gónu sie dokupy zmiyszało:
myśliwców, psów i zwierza; a Wojski do gymby
dźwignół róg i hymnu tóny pizły miyndzy dymby.
I zaś przerwoł, ale róg czimoł i wszystkim sie zdało,
że Wojski durś gro jeszcze, a to echo grało
Tela rogów sie znodło, wiela strómów w lesie,
jedne drugim śpiywajóm, muzyka sie niesie.
I szła ta muzyka coroz szyrszo i dalszo,
coroz cichszo, czyściyjszo, coroz doskónalszo,
aż sie cołkim stracióła, kajsik w nieba progu.
Zaś Wojski łobie rynce łoderwoł łod rogu,
rozkrziżowoł tak, że róg z rónk wypuszczóny,
kolyboł sie przi pasie, rzymiyniym przipnióny.
A Wojski ze zmynczynio po gymbie czerwony,
chytoł uchym łostatnie, znikajónce tóny.
Zarozki myśliwce jyni mu winszować,
poklepować po plecach, klackać i larmować
Autor:A.Mickiewicz; tłumaczenie z j.polskiego na śląski-B.Śmigała
tuplowanie – podwójnie
feszter – leśniczy
kónsztik – kunszt,wirtuozeria
gyszichta – opowiadanie, historyjka
gón – polowanie
juzaś – znowu
blank – całkiem
stróm – drzewo
larmo – hałas
dokupy – razem
pizły – uderzyły
kolybać – kołysać
chytać – łapać
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn ces_Latn szl_Latn szl_Latn pol_Latn lim_Latn szl_Latn pol_Latn szl_Latn szl_Latn pol_Latn szl_Latn pol_Latn szl_Latn lin_Latn szl_Latn